‘চক দে ইন্ডিয়া’ র কাহিনী বাস্তবে! কী বললেন বলিউড অভিনেতা, অভিনেত্রীরা?

ওয়েব ডেস্ক: ভারতীয় মেয়েরা খেলাধুলায় বিশ্বসেরা, এমন গল্প আমরা ‘চক দে ইন্ডিয়া’ ছবিতে দেখেছি। পর্দার সেই কাহিনিই যেন বাস্তব হয়ে উঠল ২ নভেম্বর রাতে। ভারতীয় মহিলা ক্রিকেটের প্রথমবার বিশ্বকাপ জয়। আনন্দ উল্লাসে ফেটে পড়ল মুম্বইয়ের ডিওয়াই পাতিল স্টেডিয়াম সহ গোটা বিশ্ব। তাঁদের এই জয় দেখে অভিনেতা অভিনেত্রীদের কী প্রতিক্রিয়া?

রবিবার ভারতীয় মহিলা টিমের জয় দেখে উচ্ছ্বসিত অমিতাভ বচ্চন, প্রিয়ঙ্কা চোপড়া, অনুষ্কা শর্মারা। ভারতীয় মহিলাদের বিশ্বজয় দেখে অমিতাভ লেখেন, ‘‘বিশ্বজয়ী তোমরা! কী যে গর্ব অনুভব করালে তোমরা আমাদের, বলে বোঝানো যাবে না। অভিনন্দন।’’ অনুষ্কা শর্মা লেখেন, ‘‘কী দুর্দান্ত জয়!’’ প্রিয়ঙ্কা অবশ্য একটি অন্য ভঙ্গিমায় লেখেন, ‘‘আমি সারাজীবন নীল পোশাকে নায়কদের দেখেছি। আজ আমি যেন তাঁদেরই মেয়েদের রূপে দেখলাম।’’ অজয় দেবগন বলেন, এই রাত তিনি কখনও ভুলতে পারবেন না। তারা দেখিয়ে দিয়েছে আত্মবিশ্বাস ও ভরসা থাকলেই সব সম্ভব। অভিনেতা সুনীল শেট্টী এই জয়ের মধ্যে দেখেছেন ভারতের অন্য মেয়েদের স্বপ্ন দেখার সাহস। সুনীল লেখেন, ‘‘নীল জার্সির মেয়েরা জয়ের পিছনে ছোটেননি, বরং অর্জন করেছেন। আজ প্রতিটা ছোট্ট মেয়ে বলছে আমরা বিশ্বজয়ী।’’

আরও পড়ুন: বিশ্বকাপ ট্রফি জড়িয়ে ঘুম বীরাঙ্গনাদের, ছবিতে দিলেন বড় বার্তাও

ভারতীয় ক্রিকেটে মুম্বই শহরের বিশেষ তাৎপর্য চিরকাল। এখানেই ২০১১ সালের ২ এপ্রিল ওয়াংখেড়ে স্টেডিয়ামে ধোনির নেতৃত্বে বিশ্বকাপ জিতেছিল ভারত। আবার ২০২৩ সালের নভেম্বরেই আহমেদাবাদে রোহিতদের স্বপ্ন ভেঙেছিল। কিন্তু ইতিহাস বলে, প্রতিটি হারই কোনো না কোনো দিনে ফিরে আসে জয়ের রূপে। যেমন ২০২৫ সালের ২ নভেম্বর ফিরিয়ে দিল সেই স্বপ্নপূরণের দিনটি— এবার মহিলাদের হাতে উঠল বিশ্বজয়ের ট্রফি।